નયના શેઠે મિડ-ડે LOCALને કહ્યું હતું કે ‘આ ગાર્ડન્સના સંપૂર્ણ સૌંદર્યકરણ માટે સુધરાઈએ ૧૦ કરોડ રૂપિયાથી વધુ ખર્ચ કરવાનો નિર્ણય લીધો છે. એમાં આ ગાર્ડનની બહારની ફૂટપાથો અને રસ્તાઓને પણ સાંકળી લેવામાં આવ્યાં હતાં. જોકે આ વિસ્તારના અમુક રહેવાસીઓના વિરોધને કારણે હાલમાં આ કાર્ય મુલતવી રાખવામાં આવ્યું છે. આ ગાર્ડનમાં બાળકોને ફરવા લઈને આવતા સિનિયર સિટિઝનોને આરામ મળે અને તેમના માથે તડકો કે વરસાદ ન પડે એ રીતની છત્રીવાળી બેઠકો બનાવવાની મારી મહેચ્છા હતી. આમાં પણ રહેવાસીઓનો વિરોધ હતો. હવે જૂની ચર્ચાઓ અને વિવાદોને ભૂલી જઈને મારું એક જ ધ્યેય છે કે આ ગાર્ડન્સ વહેલામાં વહેલી તકે રિનોવેશનના માધ્યમથી એની શાન પાછી લઈ આવે.’